Document ID: 32008D0817

KOMMISSIONENS BESLUTNING
af 22. oktober 2008
om ændring af beslutning 2007/777/EF for så vidt angår import af visse kødprodukter fra Ny Kaledonien til Fællesskabet
(meddelt under nummer K(2008) 6050)
(EØS-relevant tekst)
(2008/817/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), særlig artikel 10, stk. 2, litra a),
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, indledningen, artikel 8, stk. 1, første afsnit, artikel 8, stk. 4, og
ud fra følgende betragtninger:
(1)
Ved Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (3) er der fastsat bestemmelser for import til Fællesskabet af sendinger af visse kødprodukter til konsum. Del 2 i bilag II til beslutning 2007/777/EF indeholder lister over tredjelande og dele af tredjelande, hvorfra det er tilladt at importere disse produkter. Ved samme beslutning fastlægges også standardcertifikater og bestemmelser om, hvilken behandling produkterne skal underkastes.
(2)
Ny Kaledonien har anmodet om tilladelse til import til Fællesskabet af kødprodukter, der er fremstillet af tamkvæg og visse typer vildt og af visse dele af disse dyr.
(3)
Kommissionen har foretaget en systemrevision af Ny Kaledonien, som har påvist, at dette tredjelands kompetente veterinærmyndighed kan fremlægge passende garantier med hensyn til overholdelse af fællesskabslovgivningen, jf. artikel 8, stk. 1, første afsnit, i direktiv 2002/99/EF.
(4)
Der bør derfor gives tilladelse til import fra Ny Kaledonien til Fællesskabet af kødprodukter, der er fremstillet af tamkvæg og visse typer vildt og af visse dele af disse dyr, efter at produkterne af dyresundhedsmæssige årsager har været underkastet den ikke-specifikke behandling, der er omhandlet i del 4 i bilag II til beslutning 2007/777/EF.
(5)
Beslutning 2007/777/EF bør derfor ændres i overensstemmelse hermed.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 2 i bilag II til beslutning 2007/777/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 22. oktober 2008.

Labels: 17
5
0
3
6
18